A menekültek ügye újra a parlament elé kerül - Napi.hu
A menekültek ügye újra a parlament elé kerül
Az Országgyűlés hétfőn, háromnapos üléssel kezdi meg őszi ülésszakát. A képviselők az első ülésnapon előbb módosíthatják majd el is fogadhatják a kormánypártok tömeges bevándorlást kezelő javaslatcsomagját, kedden pedig az Európai Unió vezetőihez címezhetnek üzenetet a migrációs válsággal összefüggésben.
MTI, 2015. szeptember 20. vasárnap, 12:41
A házelnök előzetes napirendi javaslata alapján az ülés hétfőn 12 órakor napirend előtti felszólalásokkal, majd a kereszténydemokrata Hollik István mandátumigazolásával, valamint Simicskó István honvédelmi miniszteri eskütételével kezdődik. Hollik István azt követően foglalhat helyet a KDNP padsoraiban, hogy a fideszes Papcsák Ferenc a jegybank felügyelőbizottságának elnöki tisztségére váltotta mandátumát. Simicskó Istvánt szeptember 10-i hatállyal nevezték ki a honvédelmi tárca élére, az öt év után lemondással távozó Hende Csaba helyére.
A képviselők ezt követően a kormánypártok tömeges bevándorlás kezelésével összefüggő módosításcsomagjához benyújtott módosító javaslatokat tárgyalhatják, majd el is fogadhatják a végleges normaszöveget. A Fidesz és a KDNP javaslata egyebek mellett új feladatokat adna a honvédségnek a migrációs válsághelyzet idejére, egy módosítással pedig azt is törvénybe foglalhatják, hogy a rendőrség külföldön is végezhet a terrorizmus elleni küzdelemmel kapcsolatos felderítést.
Az Országos Rendőr-főkapitányság adatai szerint vasárnap reggel 6 óráig 217 382 illegális bevándorlóval szemben intézkedtek az idén - közölte honlapján a rendőrség.
Közülük a szerb-magyar határszakaszon 201 335, a horvát-magyar határszakaszon pedig 15 833 emberrel szemben jártak el.
Szombaton a szerb-magyar határszakaszon 166, a horvát-magyaron pedig 4740 migráns érkezett. Vasárnap reggel 6 óráig a szerb-magyar határszakaszon további 105, a magyar-horvát határszakaszon további 3100 illegális bevándorló érkezett. A határzárral kapcsolatban szeptember 15-étől eddig 140 emberrel szemben indítottak büntetőeljárást.
A parlament dönthet két fideszes képviselő, Rogán Antal és Németh Szilárd mentelmi jogáról is. Mindkét politikust Szilvásy György volt szocialista titokminiszter jelentette fel rágalmazás miatt. Az Országgyűlés több mint két évtizede alkalmazott gyakorlata az, hogy magánvádas ügyekben nem függeszti a mentelmi jogot.
A szavazások után az azonnali kérdések és interpellációk hangzanak el, utóbbiak ezúttal is két órában. Az első ülésnap végén a képviselők több korábban tárgyalni kezdett javaslat módosító indítványait tárgyalják. Hétfőn így ismét terítékre kerül, kedden reggel pedig már szavaznak is az uniós vezetőknek címzett, migrációs válsággal összefüggő határozati javaslatról, valamint az új közbeszerzési törvényt tartalmazó előterjesztésről. A képviselők a keddi szavazás után hét javaslatot tárgyalhatnak. Szó lesz például a kormány legfrissebb tőkepiaci és biztosítási tárgyú változtatási kezdeményezéséről, emellett a lezárt temetőkre vonatkozó különleges szabályok bevezetéséről és a villamos energiáról szóló törvény módosításáról.
Az Országgyűlés kéthetes ülése szeptember 28-án, hétfőn ér véget, amikor az idén márciusban kialakított új munkarend szerint kizárólag kérdések és azonnali kérdések hangzanak majd el.
A kormány a parlament honlapján korábban elérhetővé tette őszi törvényalkotási programját, amely összesen legalább 48 előterjesztés elfogadásával számol decemberig, a következő hónapok ülésterve alapján pedig október végéig új alkotmánybíró megválasztása is várható.
7 Józsi2222, 2019.10.15 21:46